Zadranin Ante Božić (69) je u jednom trenutku nakupio čak 698 kazni za parkiranje svog kamiončića na zadarskom Poluotoku za što je gradskoj tvrtki "Obala i lučice" bio dužan 63.000 kuna, ali je izrevoltirani Božić odbijao plaćati kazne jer je bio uvjeren da je dug bio i nepravedan i nezakonit. Božić je smatrao da, ako već kupi parkirnu kartu, mora imati i osigurano parkirno mjesto, ali su "Obale i lučice" pokrenule tužbu i – izgubile.

- Presude u moju korist potvrdili su županijski sudovi u Osijeku i Rijeci i to je postalo pravomoćno, pa sada tražim da mi se direktor Obala i lučica Edo Duka javno ispriča za mobing koji sam doživio od strane njega i njegovih djelatnika – govori Božić koji se osjeća "deset godina mlađi" nakon što je dobio postupke koji su njega i obitelj godinama mučili.

- Žena i ja smo u mirovini i živimo skromno. Svaku noć smo lijegali i svako jutro se dizali s primislima na ovrhu koju su nad nama tražile Obale i lučice. Osjećali smo se jadno, kao kad vas netko zgazi nogoma, a nemaš se kome obratiti za pomoć. Znaš da je nepravda, vidiš nepravdu, ali te oni i dalje žele dotući do kraja – priča Ante, inače u invalidskoj mirovini od 1986. godine.

Na neposluh protiv gradske tvrtke odlučio se nakon što kao stanovnik Poluotoka nije više mogao kupiti mjesečnu parkirnu kartu dok ne plati dugove za kazne.

- Stanovnici Poluotoka nemaju gdje parkirati, a plaćaju mjesečne parkirne karte. Ako plaćam mjesečnu kartu onda mi je Grad dužan osigurati parkirno mjesto. Zato nisam htio platit, jer je to nepravedno. Potom sam doznao da Grad cijeli sustav parkinga na Poluotoku orgnazira nezakonito, što je i sud potvrdio, uključujući i dijelove obale za koje Obala i lučice nisu imale koncesiju.

- Dvije godine, 2012. i 2013., oni su meni svaki dan stavljali kaznu na kamion. Dvije godine, 698 kazni! Pa zar to nije mobing, a znali da to rade protuzakonito. E, sad je pobjeda moja! Sad se oni meni trebaju ispričati i izbristi sva dugovanja. Ovo je satisfakcija za mene i moju obitelj, pobjeda malog čovjeka. Pravda je spora, ali dostižna – kaže slavljenički Ante Božić.

Gradonačelnik Božidar Kalmeta je povodom ovog slučaja izjavio da je pri donošenju gradske Odluke o naplati parkinga iz 2011. godine napravljen previd jer je usvojena bez suglasnosti MUP-a, pa ju je Visoki upravni sud stavio izvan snage.

- Neki su odvjetnici to iskoristili kao priliku da za svoje klijente dobiju sporove, ali je sudska praksa neujednačena, pa je neke takve sporove dobilo i naše poduzeće. Grad je naknadno dobio suglasnost MUP-a i danas to funkcionira sukladno zakonu. Točno je da na Poluotoku nema dovoljno parkirnih mjesta, pa ljudi kupe parkirnu kartu, ali nemaju parkirno mjesto. To treba riješiti izgradnjom javne garaže negdje blizu središta grada, planirano je na Ravnicama. Nakon toga treba razmotriti kako regulirati mjesečne karte i tko gdje može parkirati. Bez izgradnje javne garaže, neće biti dugoročnog rješenja, rekao je Kalmeta dodajući da je sada regulirano i svojedobno sporno naplaćivanje parkinga na pomorskom dobru.

- Ima i presuda u našu korist iako se radi o identičnim slučajevima. Ne mogu sumnjati u meritornost suca koji je donio ovakvu odluku, jedino mi može biti žao zbog posljedica koje se time izazivaju, jer ako je sudska praksa takva, onda smo svi u problemima zbog stvaranja astmosfere pravne nesigurnosti, kaže direktor "Obala i Lučica" Edo Duka potvrđujući da sada postoje sve pravne osnive za naplatu parkirnih karata i potraživanja.